|  |
| --- |
| № исх: ДС-431 от: 17.11.2023 |

****

*2023 жылғы 15 қарашада жарияланды*

**Қазақстан Республикасы**

**Премьер-Министрдің**

**бірінші орынбасары**

**Р.В. Склярға**

**ДЕПУТАТТЫҚ САУАЛ**

**Құрметті Роман Васильевич!**

Бүгінде, Сыр өңіріндегі мұнай-газ саласы бойынша мердігерлер мен жұмыскерлердің жағдайы **көңіл көншітпейді.** Өкілдеріменкездесуде сұрақтар ас мәзірінен бастап, арнайы **жұмыс киімі мен жалақыға** және басты мұнай өндіруші компанияларға тікелей байланысты болды. Негізгі мәселенің **тамыры – инвестор**, яғни шетелдік компания мен қызмет көрсетуші мердігерлердің арасындағы **келісім тарифі** **төмендігінен.**

Осы ретте, еліміздегі шетелдік және олармен жұмыс істейтін мердігер компаниялардағы жұмыскерлердің **мүддесін қорғайтын** уақыт келді. **Бұл бір.**

**Екінші.** Соңғы 10 жылда Сыр өңірендігі мұнай өндіру көлемі **66%–ға** қысқарып, 2013 жылы **10,5 млн.тонна** болса, 2023 жылы болжамды деректер бойынша **3,5 млн. тоннаны** құраған.

Өңірдегі компаниялар өндірілген мұнай өнімдерінің **80%-ын** ішкі нарыққа, қалған **20%-ын экспортқа** өткізуде. Ішкі нарықтағы бағасы экспорт бағасымен салыстырғанда әлдеқайда төмен.

**1 тонна** мұнайдың экспорттық бағасы барреліне **80-85** АҚШ долларын құрайды (39,5 мың теңге, 06.11.2023 ж. бағасы бойынша), ішкі нарыққа бағасы кемі **2,5 есеге аз** (ішкі нарықтағы мұнай бағасы барреліне орта есеппен 15 мың теңге).

Барлық мұнай-газ өндіруші компаниялар бюджеттің шығыс бөлігін, оның ішінде мұнай-сервис жұмыстарының көлемін қысқартты. Яғни, жұмыс істейтін **қызметкерлер саны 2 есе** қысқарды *(2015 жылғы 23 мыңнан 2022 жылы 10 мың адамға дейін)*.

Компания басшылары мұнай өндіру көлемінің жыл сайын төмендеуімен және оның **экспортына төмен квоталарына** байланысты осы саланың шығынға ұшырауын негізге ала отырып, қазақстандық қызметкерлердің жағдайын к**өтере алмаймыз деп отыр.**

Бұған дейін, ҚР Энергетика министрлігі «Кеңқияқ – Атырау» реверс жобасы пайдалануға берілгеннен кейін **экспортқа квотаны** ұлғайту мүмкіндігі туралы пікірді ұстанған болатын. Жоба 2021 жылдың қазан айында пайдалануға берілді. Алайда, қазіргі уақытта квотаны **ұлғайту мәселесі әлі де шешілген жоқ.**

**Үшінші.** Елімізде көптеген компаниялар тиісті рұқсат құжаттар негізінде жер қойнауындағы қазба байлықтарды өндірумен айналысады.

Дегенмен, кейбір компаниялардың тіркелген заңды мекен-жайы мен жұмыс жасайтын орны екі жақта **орналасқандықтан,** негізгі салықтарын миллиардтап **басқа аймақтың қазынасына төлеуде.** Сондай компанияның бірі, Сыр өңіріндегі мұнайды **сауынды сиырға** айналдырғанына **20 жылдан асты.** Бұл мәселе Парламент төрінде талай рет айтылды, **нәтиже болмаған соң тағы көтеруге тура келіп тұр**.

**Төртінші.** Қызылорда облысының әлеуметтік-экономикалық дамуының 2019-2022 жылдарға арналған кешенді жоспарында Шу-Сарысу, Арал, Сырдария бассейндерінде республикалық бюджет қаражаты есебінен зерттеу жұмыстарын жүргізу көзделген. **Алғашқы екеуі шешілді.**

*Анықтама: Шу-Сарысу бассейнінде өткен жылы өңірлік геологиялық зерттеу жұмыстары аяқталды (3 жылға 2,2 млрд.теңге). Нәтижесі бойынша облыс бөлігінде көмірсутек қоры анықталмаған.*

*Арал (Батыс және Шығыс учаскелері) бассейнінде геологиялық зерттеу жұмыстары 2022 жылы басталды (3 жылға 6,3 млрд.теңге). Аяқталуы 2024 жылға жоспарланған. Бұл жобаның әкімшісі – ҚР Өнеркәсіп және құрылыс министрлігінң Геология комитеті.*

Ал, **Сырдария мұнай-газ бассейнін** зерттеуге республикалық бюджеттен қаражат бөлу мәселесі шешілген жоқ. Қажетті сома **3 жылға - 4,3 млрд.теңге**. Қаржысы шешілмегендіктен, аталған жоба **«Аманат»** партиясының жоспарында **қарастырылғандықтан, тармағы орындалмаған болып тұр.**

Жоғарыда айтылғандарды ескере отырып, келесі шараларды іске асыру қажет деп есептеймін:

1. Өңірдің компаниялары үшін мұнай экспортына квотаны өндірілген мұнайдың **50%-дан жоғары ұлғайту**.

2. Жер қойнауын пайдаланушы компаниялардың жұмыс орны бойынша тіркеуден өтіп, салық және басқа да міндетті төлемдерді төлеу туралы **Салық заңнамасына өзгерістер енгізуде назарға алу.**

3. Аталған салада қазақстандық мердігермен шетелдік компаниялар арасындағы келісім **тарифін қайта қарастыру**. Тарифтерді көтеру мәселесін шегелеу.

4. Мұнай компанияларында жұмысшылардың негізгі бөлігін **жергілікті тұрғындармен** қамту бойынша міндеттемені **келісімшартта қарастыру**.

5. Сырдария мұнай-газ бассейнін зерттеуге қажетті **қаражат мәселесін шешу үшін тетіктерін қарастыру**.

 **Құрметпен, «AMANAT» партиясы**

**фракциясының депутаттары М. Жайымбетов**

 **М. Әбенов**

 **М. Ергешбаев**

🖉*Намазбаев К.*

🕿*74-67-84*

**Результаты согласования**16.11.2023 17:32:50: Ергешбаев М. Н. (Комитет по финансам и бюджету) - - cогласовано без замечаний
17.11.2023 08:45:28: Абенов М. А. (Комитет по экономической реформе и региональному развитию) - - cогласовано без замечаний
**Результат подписания**17.11.2023 10:20:17 Жайымбетов М. Ж.. Подписано